b'\n_START_ARTICLE_\nEtnofarmakologija\n_START_PARAGRAPH_\nEtnofarmakologija je interdisciplinarna veda o tradicionalni farmakologiji etni\xc4\x8dnih skupin oz. je v splo\xc5\xa1nem biolo\xc5\xa1ko ovrednotenje (evalvacija) delovanja tradicionalnih zdravil na organizem. Obravnava medicinsko in ritualno uporabo rastlin in \xc5\xbeivali ter kulturno ozadje uporabe. Objekt posebnega zanimanja so enteogeni, tj. psihoaktivne substance, ki so uporabljene v religioznem, \xc5\xa1amanisti\xc4\x8dnem ali spiritualnem kontekstu._NEWLINE_Cilji etnofarmakologije so torej dokumentiranje naravnih proizvodov v okviru tradicionalne medicine, kar je pomembno zaradi nagle industrializacije okolja in posledi\xc4\x8dne nevarnosti izgube tega znanja, ter raziskovanje in ovrednotenje delovanja teh snovi, s \xc4\x8dimer tvori znanstveno podlago za razvoj novih zdravil, osnovanih na zdravilih tradicionalne medicine.'